Կալկապեն

Կալկապեն (), ազգային պարկ Ավստրիայում, գտնվում է Վերին Ավստրիայի տարածքում։ Կալկապեն ազգային պարկի ընդհանուր մակերեսը կազմում է 21 000 հեկտար։ Հիմնադրվել է 1997 թվականին։

Կալկապեն ազգային պարկը գտնվում է Շտայր քաղաքից դեպի հարավ։ Պարկի տարածքը գտնվում է ալպյան ստորոտներում և տարածվում է մինչև բարձրագագաթ ալպիական պիկեր։ Ազգային պարկի պահպանվող անտառային տարածքները համարվում են երկրի ամենամեծ և լավ պահպանված արգելոցներից մեկը։ Ազգային պարկի 4/5-ը անտառածածկ է։ Կալկապենում կան ավելի քան 30 տեսակ անտառներ, որոնց առավել բնորոշ են եղևնիները, հաճարենիները և սոճիները։

Կալկապեն ազգային պարկի տարածքում կան բազմաթիվ լեռնային վտակներ, աղբյուրներ, ալպյան մարգագետիններ և արոտավայրեր։ Կալկապենը ունի ավելի քան 800 աղբյուր, վտակների և գետերի ընդհանուր երկարությունը կազմում է 200 կմ։ Ջրի քայքայիչ ազդեցության հետևանքով պարկում առաջացել են կարստային քարանձավներ։

Կալկապեն ազգային պարկում ապրում են բազմաթիվ կենդանիներ, այդ թվում հազվագյուտ և անհետացող տեսակներ։ Կան ավելի քան 100 տեսակ թռչուններ և 1600 տեսակ թիթեռներ։ Այստեղ ապրում են բազմաթիվ բվեր։ Բուն դարձել է ազգային պարկի խորհրդանիշներից մեկը։ Հազվագյուտ հանդիպող կենդանիներից կարելի է առանձնացնել լուսաններին և գորշ արջերին։ Ֆլորան շատ բազմազան է։ Կան ավելի քան 850 տեսակ բույսեր, որոնցից 102-ը հազվագյուտ են կամ անհետացող, իսկ 59-ը գրանցված են բնության պահպանության ավստրիական դաշնային ցանկի մեջ։

Կալկապեն ազգային պարկի տնօրենությունը կատարում է աշխատանքներ մի շարք ավանդական անասունների վերստեղծման համար, ինչպիսին են ձիերը և մուրբոդեներ ցեղատեսակի կովերը։

Պատկերասրահ

Արտաքին հղումներ 
 Ազգային պարկի պաշտոնական վեբ-կայքը , 

Ազգային պարկեր
Ավստրիայի ազգային պարկեր